ወይዘሮ ኣለማት፡ ካብ ቀደም ካብ ሃጸይ ሚኒሊክ ጀሚሩ ብፍላይ ድማ ኣብ እዋን ደርጊ "ትግራይ ምድኻም ዝከኣል ብተዛራቢ ቋንቋ ትግርኛ'ዩ" ዝብል ኣምር ከምዝኽተሉ ትገልጽ። እቶም ባንዳታት እትብሎም ብዙሕ ጉድኣት ከምዘብጽሑ ድማ ተዛሪባ። እቶም ሕዚ ፖለቲካዊ ውድባት መስሪቶም ኣብቲ ክልል ዝንቀሳቐሱ ዘለዉ ውድባት ተቓውሞ 'ተረፈ መረፍ ተወላወልቲ ሓይልታትን ጽግዕተኛታትን እዮም' ኢላቶም። "ህዝቢ ትግራይ ክደናገር የብሉን" እትብል እዛ ምክትል ሓላፊት ቢሮ፡ "ኣብ መንነትን ሃለዋትን ህዝቢ ትግራይ ሓደጋ ንምብጻሕ ከም መዳበርያ የገልግሉ ኣለዉ" ክትብል ውድባትን ውልቀሰባትን ብምጥቃስ ከሲሳ። ሎሚ ሎሚ፡ ባንዳ ዝብል አገላልጻ ኣብ ትግራይ እናተለመደ እዩ መጺኡ። ብፍላይ ደማ ካብ ዓበይቲ ሓለፍቲ መንግስትን ውድብን ተደጋጊሙ እዩ ዝስማዕ። ኣብቲ ናይ ሎሚ ዛዕባ'ውን፡ "ትግራይ ካብ ባንዳታት ምጽራይ" ዝብል ወፍሪ፡ እቲ ጋዜጠኛ ህዝቢ ትግራይ ኣብ መዋእሉ ምስ ወረርቲ ሓይልታት እንትዋጋእን መስዋእቲ እንትኸፍልን ኩሉ ግዜ ሓደ ፈተና ይገጥሞ ከምዝነበረን ንሱ ድማ 'ባንዳነት' ከምዝኾነን እዩ ዝጅምር። ካብኡ ድማ፡ ንምዃኑ ባንዳነት ብጭቡጥ ኣብዚ ሕዚ እዋን ብኸመይ እዩ ዝግለጽ ብዝብል እዩ ሕቶ ጀሚርላ። እታ ምክትል ሓላፊት ቢሮን ኣባል ማእከላይ ኣመራርሓ ውድብ ህወሓትን ዝኾነት ውልቀሰብ፡ ጥረ ትርጉም 'ባንዳነት' እንትዛረብ፤ ባንዳ ዝበሃል ኣብ ውሽጢ እቲ ማሕበረሰብ ኮይኑ፡ "ሕልንኡ ሸይጡ ንኸብዱ ዝነብር ህዝባዊነት ዘይስመዖ" ኢላ ትድምድም። ካብኡ እቲ ሕብረተሰበብ በቢ ብርኪ ኣወዳድደባን፡ ነቶም ባንዳ ዝበለቶም ውድባት ክቃለሶምን "ረመጽ ክኾኖምን" ጸዊዓ። እቲ ጉዳይ ኣብ ማሕበራዊ ሚድያ ዓብዪ ተቓውሞ ዘልዐለ ኾይኑ፡ ቴሌቪዥን ትግራይ ኣማስዩ ይቕረታ ሓቲቱ ኣሎ። እቲ መደብር ቴሌቪዥን "ሎሚ ንጎሆ ኣብ መደብ እዋናዊ ጉዳይ ምስ ምክትል ሓላፊት ቢሮ ጉዳይ ደቂ አንስትዮ ትግራይ ወይዘሮ ኣለማት ኣማረ ዝተገበረ ቃለ መሕትት ካብ ሞያዊ ስነ ምግባር ጋዜጠኝነት ከምኡ ውን መምርሒ ኤዲቶርያል ፖሊሲ ትካልና ወፃኢ ዝተኻየደ ስለ ዝኾነ ንተመልከትና ይቕረታ ንሓትት" ኢሉ። ተዛማዲ ትሕዝቶ ኣብ ትግራይ ዝተኻየዱ ሰልፍታት እንታይ መልእኽቲ ኣሕሊፎም?
